12 leerders geskors oor bakleiery by skoolPanyaza Lesufi, LUR vir onderwys in Gauteng, by die Norkem Park High School in Kempton Park. Foto: ANA Altesaam 12 leerders van die Norkem Park High School in Kempton Park is geskors nadat video’s aan die lig gekom het van ŉ gewelddadige bakleiery by die skool. Panyaza Lesufi, LUR vir onderwys in Gauteng, het die skool Vrydag besoek nadat die provinsiale departement van onderwys van die video’s bewus geword het. Verskeie video’s van die voorval is wyd op sosiale media versprei. Op een van die video’s kan gesien word hoe ŉ groep leerders mekaar gryp en rondstamp, terwyl ander leerders in die agtergrond skree. In ŉ stadium word ŉ meisie grond toe gestamp en dit lyk asof haar kop oënskynlik die grond tref. Op ŉ ander video kan een van die leerders met ŉ vuurwapen gesien word. ‘n Skermskoot uit die video. Lesufi het Vrydag die leerders en onderwysers by die skool toegespreek en gesê tien meisies en twee seuns is geskors. “Enige leerder wat swak gedissiplineerd is binne of buite die skool, moet geskors word. Die skoolbeheerliggaam moet ŉ verhoor hou en daardie leerders sal die eksamens misloop en die skooljaar moet herhaal.” Volgens Lesufi is die situasie by die skool “buite beheer”. Hy het reeds die SAPD versoek om na willekeur soektogte by die skool uit te voer. “Ek het die polisie gevra om betrokke te raak. Net vanoggend het twee leerders twee onderwysers aangerand,” het Lesufi gesê. Een van die onderwysers is aangerand terwyl die LUR in ŉ vergadering met die skoolhoof was. In nog ŉ voorval het ŉ lid van die beheerliggaam alkohol in ŉ leerder se besit gevind. Lesufi het gesê hy voel teleurgesteld oor hierdie voorvalle. Hy het bygevoeg minstens 18 leerders by die skool word met kriminele bendes verbind.